LV Eiropas Savienības Oficiālais Vēstnesis L 251/13

KOMISIJAS ĪSTENOŠANAS REGULA (ES) 2017/1772

(2017. gada 28. septembris),

ar ko atver Savienības tarifu kvotas konkrētiem Kanādas lauksaimniecības produktiem, pārstrādātiem lauksaimniecības produktiem un zivsaimniecības produktiem un paredz šo kvotu pārvaldību

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 58. panta 1. punktu,

tā kā:

(1) Ar Padomes Lēmumu (ES) 2017/38 (2) Padome pilnvaroja provizoriski piemērot Visaptverošu ekonomikas un tirdzniecības nolīgumu starp Kanādu, no vienas puses, un Eiropas Savienību un tās dalībvalstīm, no otras puses (“nolīgums”).

(2) Nolīgumā noteikts, ka muitas nodokļi par Kanādas izcelsmes preču importu Savienībā jāsamazina vai jāatceļ saskaņā ar tarifu atcelšanas grafiku, kas ietverts minētā nolīguma 2.-A pielikumā. 2.-A pielikumā paredzēts, ka konkrētām precēm tarifu kvotu ietvaros tiek samazināti vai atcelti muitas nodokļi.

(3) Nolīguma 2.-A pielikumā noteikts, ka Savienībai jāpārvalda konkrētas no šīm tarifu kvotām rindas kārtībā. Komisijai minētās tarifu kvotas būtu jāpārvalda saskaņā ar Komisijas Īstenošanas regulā (ES) 2015/2447 (3) ietvertajiem tarifu kvotu pārvaldības noteikumiem.

(4) Nolīgumā noteikts, ka minētās tarifu kvotas var izmantot, ja preces atbilst izcelsmes noteikumiem, kas izklāstīti minētajam nolīgumam pievienotā Protokola par izcelsmes noteikumiem un izcelsmes procedūrām 5. pielikumā.

(5) Kā publicēts Eiropas Savienības Oficiālajā Vēstnesī (4), nolīgums no 2017. gada 21. septembra jāpiemēro provizoriski. Lai nodrošinātu minēto tarifu kvotu, kas piešķirtas saskaņā ar nolīgumu un ko Komisija pārvalda rindas kārtībā, efektīvu piemērošanu un pārvaldību, šī regula būtu jāpiemēro no 2017. gada 21. septembra.

(6) Šajā regulā paredzētie pasākumi ir saskaņā ar Muitas kodeksa komitejas atzinumu,

IR PIEŅĒMUSI ŠO REGULU.

1. pants

Kanādas izcelsmes precēm, kas minētas pielikumā, atver Savienības tarifu kvotas.

2. pants

Kanādas izcelsmes preces, kas uzskaitītas pielikumā un kas deklarētas laišanai brīvā apgrozībā Savienībā, atbilstoši attiecīgajām tarifu kvotām, kuras noteiktas pielikumos, atbrīvo no muitas nodokļiem, kas piemērojami importam Savienībā.

3. pants

Pielikumā noteiktās tarifu kvotas pārvalda saskaņā ar Īstenošanas regulas (ES) 2015/2447 49. līdz 54. pantu.

4. pants

Šajā regulā noteiktās tarifu kvotas var izmantot, ja attiecīgās preces, kas uzskaitītas pielikumā, atbilst izcelsmes noteikumiem, kas ietverti Protokola par izcelsmes noteikumiem un izcelsmes procedūrām, kas pievienots Visaptverošam ekonomikas un tirdzniecības nolīgumam starp Kanādu, no vienas puses, un Eiropas Savienību un tās dalībvalstīm, no otras puses, 5. pielikumā, un ja tām ir pievienota derīga izcelsmes deklarācija, kā noteikts minētā protokola 2. pielikumā.

5. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

To piemēro no 2017. gada 21. septembra.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 28. septembrī Komisijas vārdā – priekšsēdētājs Jean-Claude JUNCKER

(1) OV L 269, 10.10.2013., 1. lpp.

(2) Padomes 2016. gada 28. oktobra Lēmums (ES) 2017/38 par to, lai provizoriski piemērotu Visaptverošu ekonomikas un tirdzniecības nolīgumu (CETA) starp Kanādu, no vienas puses, un Eiropas Savienību un tās dalībvalstīm, no otras puses (OV L 11, 14.1.2017. 1080. lpp.).

(3) Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

(4) Paziņojums par Visaptverošā ekonomikas un tirdzniecības nolīguma (CETA) starp Kanādu, no vienas puses, un Eiropas Savienību un tās dalībvalstīm, no otras puses, provizorisku piemērošanu (OV L 238, 16.9.2017., 9. lpp.).